
ДО
ОБЩИНСКИ СЪВЕТ
БУРГАС


Д О К Л А Д Н А   З А П И С К А


ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Преобразуване на Основно училище „Васил Левски” – гр. Бургас, кв. Горно Езерово в Обединено училище „Васил Левски“ – гр. Бургас, кв. Горно Езерово.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,	
На основание чл. 312, ал. 1 от Закона за предучилищното и училищното образование (ЗПУО), производството по издаването на заповедта за откриване, преобразуване, промяна и закриване на държавните и общинските училища започва по писмено предложение на финансиращия орган. 
Предложението на кмета за започване на производството по чл. 312, ал.1 от ЗПУО за общинските училища, се внася след решение на Общинския съвет и след становище на регионалното управление на образованието - чл. 312, ал.6 от ЗПУО.
В съответствие с разпоредбата на чл. 315, ал. 1 от ЗПУО предложенията за откриване, преобразуване и закриване на държавните и общинските училища се внасят в Министерството на образованието и науката в срок до 31 май и се разглеждат за предстоящата учебна година.
Във връзка с изложеното в Община Бургас е получено становище от инж. Виолета Илиева – началник на РУО - Бургас с предложение за започване на производство по издаването на заповед за преобразуване на Основно училище „Васил Левски” – град Бургас, Община Бургас в Обединено училище „Васил Левски” – град Бургас, Община Бургас.
През учебната 2019/2020 година в Основно училище „Васил Левски” – град Бургас, кв. Горно Езерово се обучават общо 463 деца и ученици, в т.ч. 351 ученици в дневна форма на обучение, разпределени в 16 паралелки, 100 деца 5 и 6-годишни, разпределени в 4 подготвителни групи, и 12 ученици в самостоятелна форма на обучение. Общата численост на персонала в ОУ „Васил Левски” – град Бургас е 44 щатни бройки.
ОУ „Васил Левски” – град Бургас е разположено в масивна двуетажна сграда със сутерен, построена през 1976 година, с 8 класни стаи и две административни помещения /Акт за общинска собственост № 1090/ 29.01.1999 година/. 
През месец септември 2019 година е открита нова двуетажна пристройка с топла връзка към съществуващата сграда с 8 модерно обзаведени учебни стаи, където се провеждат занятията на учениците от начален курс. В новата сграда се помещават здравен кабинет, модерна столова за хранене, кабинет на училищен психолог, голям физкултурен салон, асансьор и просторна тераса, където ще се осъществяват училищни занимания на открито, когато времето позволява. Средствата за строежа на новия корпус са осигурени от Община Бургас, ОУ “Васил Левски” – кв. Горно Езерово и Министерството на образованието и науката
ОУ „Васил Левски” – град Бургас разполага с богата материално-техническа база. Всички класни стаи са оборудвани с видеодисплеи с MOZA BOOK, електронни учебници и ресурси, интерактивни дъски, лаптопи и таблети. За трета поредна година се работи с електронен дневник. Училището е иновативно за трета поредна година и успешно реализира национални програми и международни проекти. 
Болшинството от учениците в училището са от социално слаби семейства и голяма част от тях попадат в категорията „уязвими групи“. Родителите трудно допускат децата си да се обучават след 7 клас в професионални гимназии и средни училища в град Бургас, което се отразява основно на момичетата. Наблюденията сочат, че даже и след постъпване в професионална гимназия, те постепенно отпадат поради финансови, социални и културни различия. 
Тъй като учениците от ОУ „Васил Левски“ – кв. Горно Езерово са  подлежащи на задължително обучение, съгласно чл.8, ал. 2 от Закона за предучилищното и училищното образование и с оглед успешно реализиране на пазара на труда, е необходимо да им се предложи възможност за получаване на професионална подготовка в учебното заведение, намиращо се в населеното място, в  което живеят.
 Проведено е анкетно проучване сред учениците от VII клас и техните родители, което показва, че 33 ученици и родителите им имат интерес за продължаване на образованието в гимназиален етап в ОУ „Васил Левски“ в паралелка за придобиване на първа степен на професионална квалификация по професия 811090 „Работник в заведенията за хранене и развлечения“, специалност 8110901 „Работник в производството на кулинарни изделия в заведенията за хранене и развлечения“.
За нуждите на обучението за придобиване на първа степен на професионална квалификация по специалност 8110901 „Работник в производството на кулинарни изделия в заведенията за хранене и развлечения“, училището има възможност да осигури учебно помещение и да оборудва работилница по учебна практика, снабдени с учебни помагала: учебни видеофилми, снимков материал, кулинарни книги, рецептурници, табла с основни схеми на технологичния процес, учебници по изучаваните предмети. 
Предвижда се сключване на договор с Професионална гимназия по туризъм "Проф. д-р Асен Златаров" – гр. Бургас за ползване на базови обекти и учителски кадри по специалните предмети. Учебните занятия по производствена практика ще се провеждат в действащи заведения за хранене и развлечения.
Финансовото осигуряване на новото Обединено училище „Васил Левски“ – кв. Горно Езерово за 2020 година ще продължи да се осъществява, съгласно РМС № 644 от 1 ноември 2019 г., Приложение № 4 към т. 4 за изменение на Решение № 208 на Министерския съвет от 2019 г. за приемане на стандарти за делегираните от държавата дейности  с натурални и стойностни показатели през 2020 година.
С преструктурирането на ОУ „Васил Левски“ – кв. Горно Езерово ще се повишат условията за равен достъп до модерно и качествено образование, ще се намали рискът от отпадане от образователната система на учениците от уязвимите групи, ще се насърчи включването им в системата на професионалното образование и реализацията им на пазара на труда.
С оглед своевременно извършване на предвидените в Закона за предучилищно и училищно образование стъпки, изискващи спазване на сроковете на посочената административна процедура, е целесъобразно ОУ„Васил Левски“ – кв. Горно Езерово да бъде преобразувано в Обединено училище „Васил Левски“ – кв. Горно Езерово.

Предвид изложеното и на основание чл.21, ал.1, т. 23 от ЗМСМА и чл. 312, ал. 1 и ал. 6 от ЗПУО, във вр. с чл. 315, ал.1 от ЗПУО, предлагам Общинският съвет да вземе следното 

РЕШЕНИЕ:

Дава съгласие Кметът на Община Бургас да отправи писмено предложение до Министъра на образованието и науката за преобразуване на Основно училище „Васил Левски“ – град Бургас, кв. Горно Езерово в Обединено училище „Васил Левски“ – град Бургас, кв. Горно Езерово, считано от 01.09.2020 година.

ДИМИТЪР НИКОЛОВ
КМЕТ НА ОБЩИНА БУРГАС























Красимир Стойчев – зам.-кмет „Финанси, бюджет и икономика“


Йорданка Ананиева – зам.-кмет „Образование, здравеопазване, социални дейности и младежки политики“


Златина Караиванова – директор на дирекция БФ


Златина Георгиева – директор на дирекция ПНО 




Изготвил: М. Япаджиева – ст. експерт ОДВ

